Lühikokkuvõte

Belgia kohtusüsteemis toimuvad jätkuvalt reformid, mis on seotud digitaliseerimise ja vahendite sõltumatu haldamisega kohtusüsteemis, kuigi viimase aasta jooksul on tehtud vähe edusamme. Digitaliseerimise valdkonnas on lähiaastateks ette nähtud ulatuslikud ja paljulubavad algatused. Vahendite sõltumatu haldamise volituste üleandmine kohtusüsteemile on kavas lõpule viia 2024. aastaks ning kavas on luua töökoormuse mõõtmise vahend. Kõrgem kohtunõukogu on jätkanud meetmete võtmist kohtusüsteemi toimimise parandamiseks, eelkõige andes soovitusi õiguskaitseasutustega seotud kohtulike uurimiste kohta, edendades kohtunike eetikaraamistikku ja võttes vastu standardvormid, et parandada õigusasutuste iga-aastast aruandlust. Endiselt valmistab probleeme piisavate inim- ja finantsressursside hankimine ning käimas on algatused olukorra parandamiseks. Jätkuvalt on puudu järjepidevatest, usaldusväärsetest ja ühtsetest kohtuandmetest ning see takistab kohtumõistmise tõhustamist. Muret teevad eriti kaua kestvad menetlused teatavates apellatsioonikohtutes.

Korruptsiooni vältimise meetmed on üldiselt kehtestatud. Siiski esineb endiselt puudusi seoses ministrite ja nende nõunike huvide konflikti ärahoidmise, varade avalikustamise läbipaistvuse ning lobitööga. COVID-19 pandeemial on olnud korruptsiooni uurimisele negatiivne mõju. Korruptsioonivastaseid ennetusmeetmeid koordineeritakse mitme föderaaltasandi võrgustiku ja koostööplatvormi kaudu. Kokkulepe suurendada kohtusüsteemi, föderaalpolitsei ja julgeolekuteenistuste eelarvet on samm paremuse poole ja peaks eeldatavasti tugevdama võitlust korruptsiooni vastu. Käimas on mitu arutelu, et teha ettepanek võimalike uute eeskirjade kohta eesmärgiga tugevdada korruptsioonivastast raamistikku. Põhjalikku õigusakti rikkumisest teatajate kaitse kohta vastu võetud ei ole.

Ajakohastatud meediaseadused on veelgi tugevdanud meediat reguleerivate asutuste sõltumatust, eelkõige tänu uuele nõudele reguleeriva asutuse kollegiaalse kogu juhi või liikmete ametist vabastamise otsust nõuetekohaselt põhjendada. Reguleerivatele asutustele on antud ka lisavahendeid uute ülesannete täitmiseks. Piirkondlikud ametiasutused on kehtestanud meediasektorile keskenduvad meetmed COVID-19 pandeemia mõju leevendamiseks, sealhulgas erakorralise toetuse vahendid. Vaatamata tugevale ajakirjanike kaitsmise raamistikule, olid mõned ajakirjanikud, eelkõige naised ja etnilistesse vähemustesse kuuluvad ajakirjanikud, ähvarduste ja rünnakute sihtmärgiks, eriti internetis.

Riiginõukogu nõuandev haru puutub endiselt kokku raskustega, kui ta püüab tõhusalt täita oma kohust tagada õigusaktide kvaliteet. Apellatsioonikohus leidis, et COVID-19 meetmed põhinevad nõuetekohasel õiguslikul alusel, ning tühistas seega esimese astme kohtu otsuse. Vastu on võetud pandeemiaseadus, et luua pandeemiaga seotud erakorralistele meetmetele uus õiguslik alus. On loodud ja tegutseb uus föderaalne inimõiguste instituut, mille ülesanne on kaitsta ja edendada inimõigusi riigi tasandil. Tulevast riigireformi ette valmistades on valitsus kuulutanud välja kavatsuse korraldada laialdane kodanikega konsulteerimise protsess. Kodanikuühiskond on valitsuse algatustesse kaasatud, ent sellega seoses on teatatud mõningatest rahastamisprobleemidest.